TV7 JERUUSALEMMA UUDISED
Tänased teemad -
Iisraeli metsapõlengud tekitasid riikliku kriisiolukorra
Iisraeli teadlased avastasid vähirakkude ellujäämismehhanismi
Hiina: Iisrael on tehnoloogiahiid
Brasiilia juutide Iisraeli kolimine on märgatavalt kasvanud
Iisraeli juutide ja araablaste sündimus on samale tasemele jõudnud
TV7 Jeruusalemma Uudistest - Shalom!
Israel Hayom kirjutab Iisraelis möllanud metsapõlengutest.
Eelmisel teisipäeval puhkes või süüdati Iisraelis ca 1500 põlengut,
millega võideldi veel reedelgi.
Suur tuul ja ka Iisraeli sügise kohta äärmiselt kuiv ilm aitasid tulele kaasa.
Eelmisel kolmapäeval kuulutati välja kriisiolukord,
mis arvati kestvat käesoleva nädala teisipäevani.
Iisraeli armee aitas tsiviilteenistustel tulekahjusid kustutada.
Kolmapäeval pöördus peaminister Netanyahu mitmete riikide poole,
kellega Iisraelil on hädaolukordadeks abiandmislepingud.
Kõik lubasid koheselt põlengute kustutamiseks abi saata.
Iisraeli 14-le tuletõrjelennukile
saabus koos meeskondadega appi tuletõrjelennukeid Kreekast,
Kroaatiast, Küproselt, Itaaliast, Türgist, Venemaalt, Prantsusmaalt,
Ukrainast ja Inglismaalt.
Abi pakkus ka Palestiina omavalitsus,
kelle neli tuletõrjeautot ühines leekide kontrolliallasaamiskatsetega
Juudas, Samaarias ja Jeruusalemma lähistel.
USAst saabus laupäeval supertanker
ning kustutusabi pakkusid ka Egiptus ja Jordaania.
Iisraeli suuruselt kolmanda linna Haifa piirkonnast evakueeriti 13 elurajooni
ning ca 60 000 inimest pidid leekide ja suitsu tõttu kodud jätma.
Tohutus, mitmest eri paigast alanud metsapõlengus
sai Haifa piirkonnas tõsiselt kannatada üle 700 kodu.
Põlengute puhkemise päeva ehk eelmise teisipäeva õhtust alates
võõrustasid iisraellased oma kodudes tulekahjualadelt evakueerituid.
Neljapäeval kutsusid abivajavaid juudi naabreid oma kodudesse
ka mitmete araabiaasulate linnapead ja kohalikud võimud.
Evakueeritutele pakuti abiks ka Alam-Haifa mošeed.
Kristlike piiskoppide nõukogu mõistis süütamised hukka
ja teatas, et selle Põhja-Iisraeli kirikud
majutavad kõik peavarju vajavad evakueeritud.
The Times of Israeli pühapäevase väljaande järgi
sai leekides kõige enam kannatada Haifa.
Täiesti hävinud kodusid on üle 500;
metsa ja maastikku hävis põlenguis kokku ca 320 hektarit.
Iisraeli rahvusuudiste Arutz Sheva teatel
avastasid Iisraeli teadlased vähirakkude ellujäämismehhanismi.
Rahvusvahelist uurimist juhtivad Londoni Cricki Instituudi
ja Jeruusalemma Heebrea Ülikooli teadlased avastasid,
kuidas vähk isegi pärast karme ravimeetodeid uuesti tekib.
Teadlased selgitasid ajakirjas Science mehhanismi,
kuidas vähkkasvaja rakud muutuvad vähi tugirakkudeks,
mis kasvu pikalt toetada suudavad.
Heebrea Ülikooli professori Eran Meshoreri sõnul
jätavad paljud keemiaravi rohud alles vähesel määral vähi tugirakke,
mis mõne aasta pärast vähi uuestitekkimiseni viivad.
Vähi tugirakud ei piirdu üksnes kasvajaga,
vaid suudavad rünnata uuesti terves elukeskkonnas
ja haiguse ellu äratada.
Teadlasterühm märkas, et mitmete vähitüüpide puhul
kaotavad tugirakud ühe üliolulise proteiini H1.0.
Mainitud proteiin vaigistab geenid, mille külge see klammerdub.
Kuigi H1.0 proteiini mõju vähi leviku tõkestamises
vajab veel uurimist, on vähirakkude ellujäämismehhanismi leidmine
vähiuurimises oluline samm.
Ynet Newsi teatel
kasvas tänavu märgatavalt Brasiilia juutide Iisraeli kolimine.
Juudi Agentuuri sõnul
tõuseb Brasiiliast tänavu kolinute arv aasta lõpuks 700-le,
mis on märgatavalt rohkem kui kahel eelmisel aastal.
2014. a kolis Iisraeli 280 brasiillast
ja mullu tuli neid 496.
Juudi Agentuuri juhi Natan Sharansky sõnul
on Brasiilia juudid soojasüdameline, sionistlik kogukond,
kel on tugevad sidemed Iisraeliga.
Iisraeli rajamisest peale on Brasiiliast sinna kolinud üle 15 000 inimese.
Sharansky sõnul on nad aidanud kujundada Iisraeli ühiskonna omapära
ja selle jõudu.
Kolm aastat tagasi oli Brasiiliast Iisraeli kolimine palju madalam,
ehk ca paarsada inimest aastas.
Brasiilias on kohaliku ühenduse andmeil endiselt ca 120 000 juuti.
Brasiilia juudikogukond
on Argentiina järel Lõuna-Ameerika suurim.
Brasiilia juutide immigratsiooni on ilmselt tagant tõuganud
Iisraeli valitsuse algatus Brasiiliast kolimist edasi toetada.
Knesseti immigratsiooni- ja kohanemiskomisjon
eraldas veebruaris selleks 1,18 mln seeklit.
Arutz Sheva teatel nimetas Hiina aseteadusminister Li Meng
eelmise nädala visiidi ajal Iisraeli tehnoloogilahiiuks.
Iisraeli asekaitseministri Tzipi Hotovely ja Li kohtumise ajal
arutati järgmiseks kevadeks plaanitud
Hiina-Iisraeli ühist innovatsioonikomiteed.
Hotovely kiitis Iisraeli-Hiina majandussuhete arengut
ja tõdes, et kahepoolne koostöö, teadus ja uurimistöö õitsevad.
Diplomaatiliste suhete sõlmimisest möödub järgmisel aastal 25 aastat.
Hotovely sõnul on Hiina-Iisraeli ametlikud suhted
viimastel aastatel oluliselt arenenud
ja vabakaubanduskõnelused on nende oluline etapp.
Hotovely loodab, et peagi jõutakse lepinguni
ja see edendab Hiina-Iisraeli äriringkondade koostööd.
Hiina ministri sõnul
on Iisrael vaatamata oma väiksusele tehnoloogiahiid ja tähtis sõber.
Israel Today teatel
tõusis juutide sündivus samale tasemele riigi araabia rahvastikuga.
Iisraeli Statistikaameti andmeil sünnitavad nii juudi kui araabia naised
esimest korda tänase Iisraeli ajaloos keskmiselt 3,13 last.
Kümne aasta eest sünnitasid araabia naised 4,3 last
ja juudi naised keskmiselt 2,6 last.
Viimased 10 aastat on juudi naised üha rohkem lapsi sünnitanud,
araabia naiste seas on trend aga vastupidine.
Statistikaameti teatel moodustasid lapsed 2015. a lõpus
Iisraeli rahvastikust 33 % ehk ca 2,8 miljonit.
Ca 2 miljonit neist olid juudid ja üle 700 000 araablased.
Lisaks sündis ka teiste, väiksemate rahvusvähemuste lapsi.
Tervikpilti vaadates lükkab uus statistika ümber väited,
mille järgi ähvardab Iisraeli demograafiline oht,
kui Juudat ja Samaariat ei loovutata palestiinlaste araabiariigi loomiseks.
Need olid meie tänased uudised. Shalom ja kohtumiseni!
Tõlge: Monika Jaaguri